8. februar 2022

Til Teknik- og Miljøborgmester Line Barfod

Vedr. Byggeri på Vigerslev Alle 126, byggesag 2021-0293840 962719

Kære Line Barfod

Valby Lokalhistoriske Selskab og Arkiv er blevet bekendt med, at der er en byggesag vedr. Vigerslev Alle 126, hvor ejeren ønsker at nedrive den nuværende bygning og bygge en anden og større bygning.

Valby Lokalhistoriske Selskab og Arkiv vil gøre opmærksom på, at den nuværende bygning repræsenterer en væsentlig del af Valbys historie. Den var den første brugsforening i Valby. Bygningen er fra 1920, og den var på det tidspunkt et flagskib og en fælles bygning for Hovedstadens Brugsforening (HB). Bygningen blev opført så den passede ind i det byggeforeningskvarter, der allerede var bygget i området, og det gør den stadigvæk. Det vil derfor også skade indtrykket af byggeforeningshusene, hvis der på dette sted kommer en moderne bygning.

Vi vil gøre opmærksom på, at Valby Lokaludvalg har indstillet byggeforeningskvartererne i Valby til at blive udpeget til kulturmiljøer i næste kommuneplan. I den forbindelse er det vigtigt, at tilgrænsende byggeri er med til at sikre det samlede indtryk af den enkelte byggeforening.

Valby Lokalhistoriske Selskab og Arkiv anmoder derfor om, at bygningen bevares.

Med venlig hilsen

Lene Helt Christiansen

Formand

Valby Lokalhistoriske Selskab og Arkiv

Kopi til

Mette Reissmann

Lea Friedberg

Morten Melchiors

alle valgt i Valby